PREDKLADACIA SPRÁVA

Detský fond OSN - UNICEF

	Detský fond OSN - UNICEF (United Nations International Children´s Emergency Fund) bol zriadený v r. 1946 rezolúciou Valného zhromaždenia OSN č. 57 ako dočasný orgán na poskytovanie krátkodobej naliehavej pomoci deťom v európskych krajinách postihnutých vojnovým konfliktom. V roku 1953 sa fond stal trvalou súčasťou OSN, stálym orgánom pre poskytovanie akútnej pomoci všetkým deťom sveta. V r. 1996 UNICEF získal mandát na obhajovanie práv detí, pomoc pri plnení ich základných potrieb a rozvoja, pričom deklaroval, že sa riadi Dohovorom o právach dieťaťa. V súčasnosti  hlavným cieľom organizácie je poskytovanie pomoci vládam jednotlivých štátov v ich činnosti v prospech detí a mládeže, najmä v rozvojových krajinách. 

	Členstvo v UNICEF vyplýva z členstva krajín v OSN. UNICEF je podriadený Hospodárskej a sociálnej rade OSN (ECOSOC) so sídlom v New Yorku. Na jeho čele stojí výkonný riaditeľ menovaný generálnym tajomníkom OSN. V súčasnosti tento post zastáva od r. 1995 p. Carol Bellamy (USA). 

	Zdroje UNICEF pochádzajú výhradne z dobrovoľných príspevkov vlád členských krajín, mimovládnych inštitúcií, súkromného sektora a iných nezávislých subjektov. Zdrojom príjmu sú aj výťažky z predaja tovaru darčekového charakteru so znakom UNICEF, ktorý sa organizuje pomocou národných výborov pre spoluprácu s UNICEF vo vyspelých krajinách.  Tieto prostriedky sú vysoko efektívne využívané. 

	 UNICEF úzko spolupracuje s inými organizáciami systému OSN, vládnymi (WHO, FAO, UNESCO, ILO) i mimovládnymi (Červený kríž). K realizácii svojich rozvojových programov disponuje sieťou vlastných zastúpení vo väčšine rozvojových krajín, kde sa konkrétne akcie konajú. Vedie programy v 161 krajinách. Asi 86 % z celkového počtu 5 594 pracovníkov UNICEF pracuje v teréne. Špecifickou je sieť 37 Národných výborov pre spoluprácu s UNICEF vo vyspelých krajinách. Sú to národné organizácie rôzneho charakteru, ktorých hlavným cieľom je získavať podporu obyvateľstva vyspelých krajín a zdroje pre  programy hlavne v rozvojových krajinách. Do štruktúry UNICEF patrí 8 regionálnych úradov, výskumné centrum vo Florencii, distribučná základňa v Kodani a kancelárie v Tokiu a Bruseli.

	V súčasnosti sa aktivity UNICEF na národnej, regionálnej a globálnej úrovni zameriavajú predovšetkým na prípravu Osobitného zasadania Valného zhromaždenia OSN o deťoch a tým súvisiaceho zhodnotenia pokroku pri plnení cieľov Svetového summitu o deťoch (1990). Prejavom úsilia na oboznámenie verejnosti s problematikou detí sú aktivity organizácie  pod hlavičkou Globálne hnutie pre deti. UNICEF pokračuje v globálnej obhajobe odpustenia dlhov a investovania do detí. UNICEF pôsobí v záujme detí, bez ohľadu na politické, náboženské alebo etnické problémy. Hlavnými oblasťami jeho záujmu sú deti počas vojnových konfliktov, výživa, očkovanie, detská práca a implementácia Dohovoru o právach dieťaťa OSN, prijatého VZ OSN v r. 1989. 

	Za posledných 10 rokov, od konania Svetového summitu o deťoch, UNICEF prispel k znižovaniu úmrtnosti a chorobnosti detí,  zlepšeniu starostlivosti v ranom detstve v záujme zdravého vývoja, k prevencii proti zdravotnému poškodeniu detí, získaniu kvalitného základného vzdelania, ochrane detí pred vykorisťovaním, násilím a zneužitím, prístupu k nezávadnej pitnej vode a zabezpečeniu primeranej hygieny. Napriek tomu existujú oblasti, v ktorých dochádza k pretrvávajúcemu porušovaniu práv detí a ktoré si vyžadujú zvýšenú pozornosť a aktívne pôsobenie Fondu (napr. situácia detí v ozbrojených konfliktoch, ohrozenie detí v dôsledku šíriacej sa pandémie HIV/AIDS, prírodných katastrôf, najímania detí ako vojakov, zvýšeného obchodovania a sexuálneho zneužívania detí a  nútenej detskej práce.).

Spolupráca UNICEF a  Slovenskej republiky

	Po zániku ČSFR prešla pôsobnosť pri uplatňovaní Dohovoru o právach dieťaťa na Slovenskú republiku. V r. 1993 bol na základe Asociačnej dohody s UNICEF vytvorený Slovenský výbor pre UNICEF (SV UNICEF), ktorý ako pridružená organizácia spolupracuje s Detským fondom OSN, ale nie je súčasťou jeho štruktúry. Ako jeden z 37 národných výborov zriadených v rozvinutých krajinách získava prostriedky na pomoc deťom, upozorňuje verejnosť na problémy detí. Prostriedky pre programy získava predajom pohľadníc a tovaru UNICEF, zbierkami a rôznymi akciami. V minulom roku získali národné výbory jednu tretinu z celkových príjmov UNICEF. SV UNICEF od svojho vzniku spolupracuje s regionálnym úradom UNICEF pre Európu v Ženeve. 
 	 
	Už druhý rok realizuje UNICEF prostredníctvom svojho európskeho regionálneho úradu v 12 európskych krajinách viacnárodný program, z ktorého profituje aj Slovensko. V roku 2000-2001 celkovo bolo alokovaných 13 mil. USD: 7 mil. z pravidelných zdrojov a 6 mil. z iných zdrojov. Realizácia uvedeného programu v r. 2002 ráta s finančnými prostriedkami vo výške 3,5 mil. USD zo zdrojov UNICEF a 3 mil. USD z iných zdrojov. Tento program, v rámci Dohovoru o právach dieťaťa a Dohovoru o odstránení všetkých foriem diskriminácie žien, je zameraný na posilnenie národných politík, programov a systémov monitorovania starostlivosti o dieťa a jeho vývoja, detí vyžadujúcich osobitnú ochranu, zdravotného stavu mládeže a ich vývoja, a pod.  

	V rámci európskeho regiónu sa pomoc (konkrétne programy) UNICEF sústreďuje na oblasti postihnuté vojnovým konfliktom v krajinách bývalej Juhoslávie, na vakcináciu, zníženie výskytu TBC a iných infekčných chorôb v niektorých krajinách SNŠ, znižovanie vysokej úmrtnosti detí do 5. roku života, jodizáciu a pod. V týchto oblastiach pomoci je SR považovaná za krajinu s rozvinutou zdravotníckou starostlivosťou a má možnosť zapojenia sa do konkrétnych programov.

Návrh na dobrovoľný príspevok Slovenskej republiky pre UNICEF

	UNICEF nie je financovaný z prostriedkov OSN a zdroje pre svoju činnosť získava výhradne z dobrovoľných príspevkov vlád členských krajín - cca 60%, prostredníctvom Národných výborov pre UNICEF - cca 30%, ďalších nezávislých subjektov súkromného sektora - cca 10%. 
	Členské krajiny prispievajú dobrovoľnými príspevkami do Detského fondu podľa svojich možností. Niektoré len symbolickou čiastkou. Pre porovnanie uvádzame výšku dobrovoľných príspevkov, ktoré v rokoch 1998 - 2000 poskytli niektoré  krajiny V-4, resp. asociované krajiny EÚ (v USD): 

 Krajina	                  1998                            1999                                 2000

Bulharsko			100		       200			    -
Cyprus				-                            -                                      1 270
ČR                                   120 813                   166 600                            182 400
Estónsko                            18 600                        -                                     19 300
MR				-                            -                                      - 
Lotyšsko			-                            -                                      -
Litva				-                            -                                      - 
PR                                           -                          46 000                             51 500
Rumunsko                           1 500                        5 300                             10 000
Slovinsko                            3 100                        2 200                               3 700

	Slovenský výbor pre spoluprácu s UNICEF prispieva pravidelne do fondov UNICEF finančnými prostriedkami, získanými z predaja tovaru, vianočných pohľadníc a výnosov z charitatívnych podujatí a pod. V roku 2000 prostriedky poukázané do Detského fondu OSN  predstavovali sumu 3 mil. Sk určené na dlhodobé projekty UNICEF. 
	
	Na vládnej úrovni Slovenská republika doteraz neprispela. 
	
	Naopak, UNICEF pravidelne od roku 1993 prispieva na programy realizované na Slovensku. Napríklad v roku 1999 čerpala SR z fondov UNICEF prostriedky v súhrnnom objeme 43 tis. USD na projekty ako napr. Týždeň boja proti drogám, Hľadanie a výchova náhradných rodín pre deti v inštitucionálnej výchove, na monitorovanie práv detí národnostných menšín v oblasti vzdelávania, atď. V roku 2000 to boli prostriedky v celkovej sume 4 520 029 Sk napr. na projekty pomoci novorodeneckým oddeleniam nemocníc - BFHI (Baby Friendly Hospital Initiative), Rozšírený program výchovy pre rómske matky v starostlivosti o dieťa - 811 843 Sk, monitorovanie práv detí národnostných menšín v oblasti vzdelávania - 113 460 Sk, príspevok na organizovanie konferencie o prevencii HIV - 315 tis. Sk, podporu žurnalistickej tvorby v oblasti dodržiavania práv detí - 135 tis. Sk. Okrem toho UNICEF prispel na cesty slovenských expertov na rôzne medzinárodné konferencie - cca 300 tis. Sk.

	Príspevok do Detského fondu UNICEF je dobrovoľný. Pri zvažovaní schválenia dobrovoľného príspevku Slovenskej republiky je potrebné zohľadniť aj skutočnosť, že po vstupe SR do OECD sa očakáva zvýšenie úlohy Slovenska ako donorskej krajiny. Ministerstvo zahraničných vecí SR považuje tento príspevok z hľadiska súčasného medzinárodnopolitického postavenia a integračných snáh Slovenska, ako aj vzhľadom na humánne zameranie činnosti UNICEF a účasť SR na jeho aktivitách za opodstatnený. So zreteľom na uvedené sa odporúča poskytnutie jednorázového dobrovoľného príspevku v roku 2001 vo výške 10.000,- USD. 

	Navrhovaná čiastka dobrovoľného príspevku SR do UNICEF si nevyžiada zvýšené nároky na prostriedky štátneho rozpočtu. Dobrovoľný príspevok bude uhradený z účelových prostriedkov schválených pre rozpočtovú kapitolu MZV SR na rok 2001 v prílohe č. 6 k zákonu č. 472/2000 Z. z. o štátnom rozpočte na rok 2001 na úhradu poplatkov a príspevkov SR medzinárodným organizáciám.